मप्र के मुख्यमंत्री को बम से उड़ाने की धमकी  
मध्य प्रदेश के मुख्यमंत्री शिवराज सिंह चौहान को एक अज्ञात व्यक्ति ने बम से उड़ाने की धमकी दी है।
मध्य प्रदेश के मुख्यमंत्री शिवराज सिंह चौहान को एक अज्ञात व्यक्ति ने बम से उड़ाने की धमकी दी है। पुलिस नियंत्रण कक्ष में एक सार्वजनिक टेलीफोन बूथ से किए गए फोन पर यह धमकी दी गई। पुलिस मामले की जांच कर रही है।  पुलिस अधीक्षक योगेश चौधरी ने बताया है कि पुलिस नियंत्रण कक्ष में सोमवार की सुबह 8.40 बजे एक फोन आया था, जिसमें कहा गया था कि वीआईपी रोड पर राजा भोज की प्रतिमा के अनावरण कार्यक्रम में मुख्यमंत्री चौहान पर बम फेंका जाएगा। फोन करने वाले ने अपने बारे में कोई खुलासा नहीं किया।  गौरतलब है कि सोमवार को भोपाल में राजा भोज सहस्राब्दि समारोह आयोजित किया जा रहा है और इसी के तहत प्रतिमा का अनावरण होना था। चौधरी ने बताया कि प्रतिमा अनावरण का कार्यक्रम बिना किसी व्यवधान के निपट चुका है। पुलिस को जांच में पता चला है कि यह फोन मंगलवारा क्षेत्र के एक सार्वजनिक टेलीफोन  बूथ से किया गया था। पुलिस फोन करने वाले की तलाश कर रही है।